Hämeenlinnaan suunniteltu autokaupan suurkeskus kaatui rahoittajien puutteessa konkurssiin. Ainoat näkyvät tulokset valtavasta hankkeesta olivat miljoonavelat ja reilut kolme vuotta Hämeenlinnan Kirstulassa nököttänyt mainostolppa.

Toimitusjohtaja Markku Ritaluoma kehui tornia Helsingin Sanomien jutussa (siirryt toiseen palveluun) lokakuussa 2014 sanomalla, että pelkästään tornin betonijalka maksoi 25 000 euroa. Lentäväksi lauseeksi muodostui Ritaluoman kommentti tolpasta: "Se ei törrötä. Se seisoo."

Tolppa purettiin lokakuun lopulla. Nyt tolppa on poistunut tontilta ja matkannut osina Lahteen.

Kaupallinen johtaja Antti Korkiakoski J. Kärkkäinen Oy:stä kertoo, että yritys kunnostaa kuuluisan tolpan mainostamaan Lahden tavarataloa.

– Tarkoituksena on kunnostaa 28-metrinen torni ja pystyttää se vielä ennen kesää.

J. Kärkkäinen Oy osti mainostornin Tamware Oy:ltä, joka sai pylonin omistukseensa yritysfuusion yhteydessä, kun Tammerneon osakeyhtiö fuusioitiin Tamwareen.

Sunny Car Centerin mainospyloni on saanut huomattavan suosion sosiaalisessa mediassa. Pylväälle on jopa omat Facebook-sivut otsikolla Pelastetaan Sunny Car Centerin mainostolppa (siirryt toiseen palveluun). Eräällä tavalla toive toteutuu, sillä tolppa noussee pystyyn – tosin uusin mainoksin ja noin sadan kilometrin päähän vanhasta jalustastaan.